**Hei Aholansaaren rippikouluun tuleva nuori ja huoltaja!**

Kesä on jo alkamassa ja ensimmäinen leiri lähestyy huimaa vauhtia! Tässä kirjeessä on monien odottamaa tarkennusta muun muassa konfirmaatiosta ja muusta. Yksityiskohtia on paljon, joten toivon, että luette kirjeen huolella ajan kanssa. Huomioittehan, että jotkut käytännön järjestelyt ovat muuttuneet aiemmista tiedotetusta.

**Leirit alkavat torstaisin klo. 18.30.** johon mennessä toivomme, että kaikki ovat saapuneet paikalle. Lautat kulkevat leirien aloituspäivänä klo. 14.00, 16.00 ja 18.00. Me olemme leiritiimin kanssa rippikoululaisia vastassa sekä Sääskiniemessä, josta lautta lähtee, että Aholansaaressa puolella. Kannattaa kerrata aikaisemmassa leirikirjeessä kerrotut ohjeet pakkaamisesta ja muusta, mitä leirille tarvitaan mukaan. Tämä kirje tarkentaa leirille varustautumista ja olosuhteita epidemia-aikana.

Ennen leiriä olisi hyvä huomioida muutama asia leirin onnistumiseksi. Leirille ei voi saapua sairaana. Mikäli nuori sairastuu juuri ennen leiriä, pyydän olemaan yhteydessä Tanja Roihaan ja oman leirinne ohjaajaan, niin selvitämme asian ja siirrämme nuoren seuraavalla leirille. Sairastumisriskiä voi pienentää pysyttelemässä ennen leiriä oman perhepiirin parissa, tai mikäli mahdollista, ainakin välttelemällä suuria tapahtumia ja ihmisjoukkoja. Tartunnan välttämiseksi olisi suositeltavaa, että nuori saapuisi leirille omalla kyydillä (tai yhteiskyydillä kaverin kanssa). Mutta mikäli tämä ei ymmärrettävistä syistä ole mahdollista, olisi julkisilla kulkuvälineillä matkustaessa hyvä varautua riittävään suojautumiseen (oma käsidesi mukaan ja välttää mahdollisuuksien mukaan vessoja ja ihmisiä). **Muistathan pakata mukaan omat lääkkeesi ja varalle särkylääkettä, nenäliinoja ja hyttysmyrkkyä!**

Noudatamme leirillä AVI:n ja hiippakuntien antamia ohjeistuksia majoitusten, ruokailujen ja ohjelman järjestämisessä. Majoituksissa ja ruokailuissa pidämme yllä väljyyttä ja hyvää käsihygieniaa Aholansaaren resurssien puitteissa. Mikäli nuori sairastuu leirillä ollessaan, otamme välittömästi yhteyttä huoltajiin, ja asia tutkitaan Nilsiän tai Kuopion terveysasemalla, jonne ohjaaja saattaa nuoren. Nuori pysyttelee myös erillään muusta ryhmästä sairastumisen ajan. Mikäli leiriläisellä tai ohjaajalla todetaan koronainfektio, leiri keskeytetään ja kaikki leirillä olevat siirtyvät välittömästi karanteeniin kotioloihin. Ensisijainen kuljetustapa on oma kyyti. **Tämän vuoksi olisi tärkeää varautua etukäteen siihen, että nuori pääsee turvallisesti kotiin.** Jos leiri keskeytyy, rippikouluopetus ja konfirmaatio saatetaan päätökseen myöhemmin syksyllä.

Olemme perustaneet facebookiin ryhmän nimeltä vanhemmille ”Aholansaaren ripareiden vanhemmat 2020”. Tämä voisi olla yksi foorumi, jossa kyydeistä sovitaan. Asioista informoidaan myös [www.nuoriyty-sivustolla](http://www.nuoriyty-sivustolla) ja Nuori yty instagramissa.

Pyydän teitä myös varmistamaan, että nuori on suorittanut **seurakuntayhteysjakson** kotiseurakunnan edellyttämällä tavalla ja että hän on saanut siitä merkinnän seurakuntayhteysjaksokorttiin/-lomakkeeseen. Koronaepidemia on sotkenut osallistumismahdollisuuksia, mutta jotta nuori voidaan konfirmoida, tarvitaan jonkinlainen todistus oman seurakunnan tutustumisjaksosta. Erityisolosuhteissa asian voi hoitaa seuraamalla oman seurakunnan tilaisuuksia seurakunnan youtubesta tai nettisivuilta ja laittamalla ylös seuraamansa tilaisuuden päivämäärän ja aiheen. Olkaa tämän jälkeen yhteydessä omaan seurakuntaanne todistuksen hankkimista varten. *Tämä todistus otetaan mukaan leirille tai sitten seurakunnan työntekijä voi lähettää sähköpostia asiasta.*

Nuoren pitää myös palauttaa leirille tultaessa rippikoulun **osallistumiskortti,** johon on merkitty huoltajien yhteystiedot sekä sellaisen henkilön yhteystiedot, joka on varmasti tavoitettavissa leirin aikana. *Vastatkaa kaikkiin kysymyksiin* ja merkitkää, jos lapsellanne on jotain sellaista, mistä meidän olisi hyvä olla tietoisia (oppimisvaikeuksia, lääkityksiä, tai muita huolenaiheita). Voitte myös olla yhteydessä leirin ohjaajaan ennen leirin alkua näistä asioista, joko soittamalla tai sähköpostilla.

Riparille on tulossa ammattikuvaaja konfirmaatiokuvaamista varten. Kuvaaja ottaa yhteisen ryhmäkuvan Paavon pirtin pihapiirissä, ja kuvaa sen jälkeen jokaisen kuvaukseen ilmoitetun nuoren omassa juhla-asussaan tai albassa. Kuvaajalla tuo mukanaan kuvausruusuja. Kuvauttaminen ei maksa mitään. Linkki omien ja ryhmäkuvien selaamiseen lähetetään kaikille, jotka ilmoittavat osoitteensa oheisen lomakkeen kautta. Kuvien selaus tapahtuu kuvaajan järjestämältä sivustolta viikon sisällä leirin päättymisestä. Päästäksesi näkemään otetut kuvat, ilmoita yhteystietosi ennen leirin alkua tästä:

[2020 Aholansaari II (18.6.-27.6.)](https://tilaakuvat.fi/ilmoittaudu_2_v3.php?kuvaustunnus=96k95c)

[2020 Aholansaari I  (2.7. -11.7.)](https://tilaakuvat.fi/ilmoittaudu_2_v3.php?kuvaustunnus=82m9wn)

[2020 Aholansaari III (9.7.-18.7.)](https://tilaakuvat.fi/ilmoittaudu_2_v3.php?kuvaustunnus=g3hyz8)

[2020 Aholansaari V (16.7.-25.7.)](https://tilaakuvat.fi/ilmoittaudu_2_v3.php?kuvaustunnus=su569w)

[2020 Aholansaari IV (23.7.-1.8.)](https://tilaakuvat.fi/ilmoittaudu_2_v3.php?kuvaustunnus=5e5wuy)

Tässä vielä linkki kuvaajan sivulle: <https://www.koivulahti.fi/2020ahis/>

Konfirmaatio pidetään leirin viimeisenä lauantaina klo 11.30 leirikirkossa. **Epidemiatilanteen vuoksi olemme rajoittaneet konfirmaatiovieraiden määrää noin 5 henkilöön/ konfirmoitava.** Konfirmaatiota voi seurata kotoa käsin, sillä se striimataan livenä Herättäjä-Yhdistyksen facebookkiin ja youtubeen. Riskiryhmäläisten osallistumista paikan päällä ei suositella tartuntariskin vuoksi.

Laivat kulkevat konfirmaatiopäivänä ja laivaan voidaan ottaa maksimissaan 30 ihmistä kerrallaan väljyyden säilyttämiseksi. Viimeinen lautta konfirmaatioon lähtee klo. 11.00. Laivamatkaa, ruokailua ja mahdollista majoitusta varten katso tarkemmat tiedot [www.aholansaari.fi](http://www.aholansaari.fi). **Pyydämme teitä varaamaan myös ruokailunne viimeistään viikkoa ennen konfirmaatiota.**

Vanhemmille suunnatussa leirikirjeessä on kerrottu tarkemmin ruokailun hinnoista ja laivamatkasta. Nykyisessä tilanteessa Aholansaareen menevän laivaliikenteen perhelipuista on jouduttu luopumaan ja pyydämme vieraita varautumaan laivamaksuun. Huomioittehan myös, että joudumme välttämään kontaktinottoa oman ryhmämme ulkopuolella. Mikäli tulette saareen jo edellisenä iltana majoittumaan, nuorta voidaan halata vasta konfirmaatiossa. Kiitos joustamisestanne jo etukäteen!

Konfirmaation jälkeen rippikoululaisille kuuluu vielä juhlalounas ja kakkukahvit, jota nauttimaan voivat kaikki vieraat jäädä maksua vastaan. Noin klo. 15 pidetään rippiseurat leirikirkossa. Lämpimästi tervetuloa mukaan siihenkin.

Rippikoulusuunnitelma painottaa osallisuutta. Siihen liittyy kasvaminen jumalanpalveluselämään ja ehtoollisyhteyteen rippikoulun aikana. Vietämme siis rippikoulussa ehtoollista muutamia kertoja jo ennen konfirmaatiota ohjatusti rippikoulun opettajien kanssa. Mikäli ajatus tuntuu oudolta tai vieraalta, voi nuori osallistua ehtoolliselle tulemalla siunattavaksi kuten lapsena muutenkin monella on tapana. Toivomme kuitenkin, että pohditte asiaa ja keskustelette siitä nuoren kanssa ja sovitte, miten hän voi toimia.

Muistattehan, että tarvitsemme ehtoollisavustajia vanhemmista, isovanhemmista ja kummeista konfirmaatiossa. Jos siis vieraissanne on henkilöitä, joilla on ehtoollisenjako-oikeus, pyydän heitä ilmoittautumaan suoraan minulle tai leirin ohjaajalle. Ilmoittautuneille varmistan avustamisen leirin aikana.

Tässä tuli nyt paljon asiaa! Minulle, sekä leiriohjaajillenne voi laittaa s.postia tai soittaa! Kaikki mainitut ohjeistukset, dokumentit, kirjeet ja tämä kirje löytyvät sivulta www.nuoriyty.fi kohdasta ”Rippikoulu” -🡪 rippikoulutiedot kesä 2020 kirjeet ja lomakkeet.

Kesää ja leiriä jo innolla odottaen,

Tanja Roiha tanja.roiha@h-y.fi Puh: 0400 146 5008

Nuorisosihteeri